Margrethe Vestager (RV), 2008-11-12:
Jeg er ked af at forlænge opholdet i salen for statsministeren, men når statsministeren udviser et sådant engagement, er det jo svært ikke at blive smittet, specielt når vi jo i den grad har fået de gode argumenter på banen i dag.
Jeg synes især, at statsministerens meget klare indlæg om konsekvensen af fastkurspolitik, nemlig at enten har vi fastkurspolitik med kronen og må bære omkostningerne ved det, eller også har vi fastkurspolitik med euroen, og så har vi muligheder for at få indflydelse, må stå meget, meget klart efter denne debat.
Og jeg tror, at det kommer til at blive et meget vigtigt element i den fortsatte debat, at det i virkeligheden ikke kun er en diskussion om euroen, men at det også er en helt central diskussion om vores faste kurs.
Det Radikale Venstre står fuldstændig hundrede procent inde for fastkurspolitikken.
Det har vi gjort, siden den blev opfundet, og det vil vi fortsat gøre, for det er helt centralt for den økonomiske stabilitet i Danmark - det er centralt for virksomhederne, det er centralt for borgerne, det er helt centralt for det økonomiske råderum, vi har.
Det håber jeg kommer til at stå efter den debat, vi har haft i dag, for det bliver et omdrejningspunkt for den fortsatte diskussion.
Det andet, jeg også tror bliver et omdrejningspunkt, er de myter, som vi har fået genoplivet her i dag, for et eller andet sted er det jo lidt træls for borgerne, hvis diskussionen om euroen skal være en genopførelse af den debat, vi havde i 2000, specielt i lyset af at verden mildest talt er ændret.
Når man ser på retorikken - jeg skal kun nævne nogle få highlights - om, at det er et røversamarbejde, at det er russisk roulette, at der er en konspiration mellem politikerne mod vælgerne, og at det er de syge EU-lande, så er det jo polemik, så det vil noget.
Det er jo ikke en diskussion om økonomiske og politiske fordele og ulemper, som vælgerne kan tage stilling til, det er ren og skær manipulation.
For hvis man ser på nogle af de myter, som vi har hørt om i dag, nemlig at det er euroens skyld, at der har været inflation - altså prisstigninger - i andre lande, så må man sige, at man skulle tro, at vi havde euroen herhjemme, for prisstigningerne i Danmark har troligt fulgt prisstigningerne i eurolandene.
Sådan er det.
Det er jo en af de ting, som vi bliver nødt til stille og roligt at slå fast, nemlig at den type myter ikke hører hjemme i vores debat, fordi det bare gør det vanskeligt.
Det er heller ikke nogen fordel, at der er et rentespænd mellem Danmark og eurolandene.
Det er tværtimod en ulempe, fordi det giver usikkerhed.
Egentlig burde vi jo sådan set som Folketing og som regering være taknemlige for, at det er på den måde, at Nationalbanken tager sig af pengepolitikken, sådan at vælgerne kan se, at finanspolitikken ene og alene er vores ansvar inden for det, vi allerede har tilsluttet os i traktater og i vækst- og stabilitetspagten.
For det, der jo igen står tilbage som det store spørgsmål, er: Hvorfor er det, at vi skal tage alt det, der skal til - det, man godt kunne kalde ulemper - det, der har været med til at disciplinere os; det, som har gjort, at vi fører en finanspolitik, der er sund og sikker, at vi afdrager gæld, at stabilitet er det, vi sætter først og sidst, men at vi ikke vil have fordelene?